text: Ville se ild 
  16 august 2012 kl. 07.10
  En 44-årig mand fra Horsens bliver fremstillet i grundlovsforhør i dag torsdag sigtet for forsøg på brandstiftelse.
  Ifølge Sydøstjyllands Politi hældte manden, der beskrives som formentlig psykisk ustabil, benzin ud over to knallerter i en trappeopgang i Gl. Jernbanegade i Horsens onsdag eftermiddag.
   
  Der blev dog ikke sat ild til knallerterne, der stod parkeret ved en elevatorskakt.
   
  Manden tog derefter flugten, men blev senere anholdt
  
  Skræmte beboere 
  Den 44-årige bor selv i ejendommen, der også huser andre beboere, som er blevet meget bekymrede over begivenhederne. 
  For han har tidligere sat ild til en dørmåtte i opgangen.
  Hvis manden er psykisk syg, vil han kunne blive fængslet i surrogat og dermed få hjælp.
  